**E-atâta primăvară-n noi…**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trecuţi prin iarnă de pe-acum,

Cu nouri grei şi cu tristeţe,

La soare o să-i dăm bineţe

Şi vom porni pe-un proaspăt drum,

Plin de parfum şi frumuseţe.

Ne-am scuturat de pesimism,

De negre nopţi şi încruntare,

Ca beţi de dor şi de culoare

Şi încărcaţi de romantism,

Să ne deschidem ca o floare.

Nu ne mai trebuie bogăţie,

Sau orice alte avuţii.

Redevenind din nou copii,

Un zâmbet lumea o să fie,

Purtând pe aripi bucurii.

E-atâta primăvară-n noi,

În suflet, în priviri, pe buze,

De parcă mii de buburuze

Ce umplu pajişti cu trifoi,

Pornesc în zbor, să ne amuze.